إحترام الملك واجب ، كذلك إحترام الوطن والمواطنين ، والتعبير على الإحترام ليهم من طرف المسؤولين هو بالعمل الجاد والمعقول والتسيير المزيان ، ماشي بهاديك الإنحناءة لي دار وزير التعليم الجديد كان غادي يقسم بيها ظهرو النهار اللول باقي حتى ماسخن بلاصتو، ولي على خلاف الوزير السابق حصاد ولي الظهور ديالو فالساحة كان عبر القرارات لي خداها ولي عجبات البعض والبعض لا ونوضات الهاراج ، ولكن هذا لي جا بلاصتو أول قرار خداه كان هاديك الإنحناءة العجيبة لي خلاتها موضوع الساعة ، ومن بعد تبعها فيديو ديال نفس الوزير داير عشرين فبراير قبالت ليسي ديكارت كيحتج على مليون زادوه عليه فالطريفة ، ولي طبعا حرك الحقد الطبقي عند الناس ومخلاوش فيه ، واخا هو فالمغرب وبالإجماع تاشي حد مكيتيق فالتعليم العمومي وكيسيفطو الناس ولادهم ليه بزز منهم ، وأي واحد عندو إمكانيات راه كيسيفط ولادو للتعليم الخصوصي أو تعليم البعثات الأجنبية. غي هو كنظن أن العثماني على رأس الحكومة كافي باش نعتابروا أن القدر كيعاقب المغاربة على قلة نيتهم ، ولكن باش يتزادونا وزراء خريين فنفس هاد الحكومة من هاد الشاكلة فكنظن أن القدر طالعين ليه فراسو مزيان ، واش زعمة منستاهلوش وزراء ومسؤولين عندهم كاريزما وسياسيين وعندهم وزن وشعبية وقيمة عند المغاربة ، ولي يزيدو يكسبو ثقة وإحترام الملك والشعب بالخدمة الجادة والقرارات المهمة ، ماشي بتعواج الظهر ، ولكن للأسف مؤخرا مكتبدل صاحبك غير بمكرف منو ، ولينا نتحسروا على أيام الوافا وحصاد ، وباقي الوزراء. المغاربة بزاف منهم محدورين وظهرهم مقصوم بمشاكل الحياة والعيش فهاد البلاد ، ظهرهم عوج بسبب غلاء المعيشة والبطالة ، وردائة الخدمات الإجتماعية ،ظهرهم تقصم بالبطالة ديال الشباب لي كيضيع يوميا إما فالحباسات او فالبحر أو فخدامي ديال العبودية ، الشباب ظهرهم مقصوم والنهار كلو وهوما محنيين فلي سونطر دابيل وكرجال أمن خاص، وكمعلمين فالقرى والبوادي النائية بصاليرات كتبخر فنص الشهر ، مقصوم ظهرهم وهوما شادين النوبة فالسبيطارات أو مليوحين فالكولوارات تاحد مادايها فيهم ، مقصوم ظهرهم بالكريديات حيث أبسط متطلبات العيش البسيط لي هي سقف وقزديرة مستحيل تديرهم فهاد البلاد بلا كريدي ،ودابا زادو قصمو حتى داك الأمل البسيط لي كان عندنا فالديمقراطية وفحكومة تهتم بالمغاربة وهاحنا كنعيشو مع العثماني وحكومته زمن الوزراء من نوع الرخويات. 
احترام الملك واجب وحتى إحترام الوطن والمواطنين والتعبير على الإحترام ليهم من طرف المسؤولين هو بالعمل الجاد والمعقول والتسيير المزيان ماشي بهاديك الركعة الشوهة ديال الوزير